ВЪПРОСИ И ОТГОВОРИ ПО ПРОЦЕДУРА 

BG161PO003-2.4.01 „ПОДКРЕПА ЗА РАЗВИТИЕТО НА КЛЪСТЕРИТЕ В БЪЛГАРИЯ” 

ОТГОВОРИ НА ВЪПРОСИ № 83 И 84 
ПОЛУЧЕНИ В ПЕРИОДА 29.08.2012 г. 
И ПУБЛИКУВАНИ НА 25.09.2012 г. 
Въпрос № 83 
     Уважаеми дами и господа,

Във връзка с обявената процедура за подбор на проекти, без определен срок за кандидатстване BG161PO003-2.4.01 „Подкрепа за развитието на клъстерите в България", моля да ни дадете отговор на следния въпрос:

1.
 Един от членовете, който ще участва в създаването на клъстера е фондация. Тя отговаря на условията за допустимост на кандидатите, т.к е  юридическо лице с нестопанска цел, регистрирани съгласно Закона за юридическите лица с нестопанска цел. В декларацията за запознаване с условията за кандидатстване трябва да се  декларира капитала, т.к през  последната календарна 2011 година Фондацията не е осъществявала стопанска дейност и не е отчела приходи и разходи съгласно счетоводното законодателство,това би ли могло да създаде проблем при допустимост на кандидата?

  С уважение,

С.Дечева

29.08.2012г   

29.08.2012 г. (дата на постъпване на въпроса)
Отговор № 83
Наличието на стопанска дейност/приходи и разходи през последната приключила финансова година не представлява критерий за допустимост на обединението-кандидат или на неговите членове.
Въпрос № 84 

Здравейте,

Възнамеряваме да участваме в ОПЕРАТИВНА ПРОГРАМА „Развитие на конкурентоспособността по специално по процедура  BG161PO003-2.4.01: „Подкрепа за развитието на клъстерите в България ”. 

Тъй като не успяхме да намерим до момента клъстер, които е спечелил проект с включен и Компонент 3 „Инвестиционен компонент” бихме желали да зададем следните въпроси:

1. ДМА-ви които възнамеряваме да включим в проекта ще представляват телекомуникационно оборудване и ще се използват от всички участници в клъстера с цел повишаване на конкурентноспособността им и деверсификация - въвеждането на нови услуги в организациите. Тъй като в клъстера ще има обособени организации със специфична роля - едни ще предлагат един вид услуга (вход), други друг (изход) а трети организации ще играя роля на дистрибутори. В този случай закупеното оборудването (ДМА) ще бъде различно за различните организации като техническо решение но в крайна сметка ще е в полза от всички при предлагането на нова услуга/и и подобряването на качеството на услугите. Възможен ли е този сценарий? Бихте ли дали по детайлоно обяснение за "Общи клъстерни дейности"?
2. Придобитото ДМА по изисквания трябва да бъде на името на Клъстера и трябва да се управлява от него. След приключването на проекта при напускане на организация от клъстера ще може ли организацията да продължи да ползва това ДМА  за подобна услуга но вече предлагана не от организация вътре в клъстера? Или ДМА остават притежание на клъстера до неговото прекратяване?

3. Типа на предприятие (малко, средно и т.н.) от конкретния състав и клъстера ли зависи или от общия броя на служителите и общ обм приходи от всяка една организация в клъстера взети заедно?

Благодарим предварително за отговорите.

Поздрави,

Антуан Ангелов  

 29.08.2012 г.  (дата на постъпване на въпроса)
Отговор № 84
1. Съгласно т. 2.3.1. „Допустими разходи” от Насоките за кандидатстване, допустими за финансиране по Компонент 3 „Инвестиционен компонент” са разходите за закупуване на оборудване за зали за обучения, тренировъчни центрове, изпитателни лаборатории, производствени центрове и др., в които ресурсите ще бъдат от полза за всички клъстерни членове и ще се управляват от клъстерната организация. В този смисъл, в случай че посоченото във Вашия въпрос телекомуникационно оборудване ще бъде от полза за всички клъстерни членове и е в съответствие с инвестиционната стратегия и/или общата стратегия за развитие на клъстера (която следва да бъде приложена към проектното предложение), то закупуването му се явява допустим разход. 
Също така следва да имате предвид, че при кандидатстване за компонент 3 от особена важност е да представите информация в проектното предложение, която аргументирано да показва стабилни връзки между участниците в клъстера (съвместни проекти, обичайни дейности и др.). Компонент 3 е предвиден преди всичко за подпомагане на вече укрепнали клъстерни формирования, които имат съществуваща история и общи постижения, доказващи устойчивост и конкурентоспособност на организацията.
2. Дълготрайните материални и нематериални активи, придобити със средства по проекта, следва да се използват изключително в предприятието-получател на помощта, да се разглеждат като амортизируеми активи, да са закупени от трети лица при пазарни условия, да бъдат включени в активите на бенефициента и да останат в предприятието и региона-получател на регионалната помощ за срок от минимум 3 (три) години, а в случаите, когато бенефициентът е голямо предприятие – за срок от минимум 5 (пет) години.
3. За да се определи категорията предприятие на кандидата/клъстера, следва правилно да се изчислят неговите данни по реда на чл. 3 и чл. 4 от Закона за малките и средните предприятия и да се попълнят Декларация за обстоятелства по чл. 3 и чл. 4 от Закона за малките и средните предприятия – приложимо в случаите, когато кандидатът е микро, малко или средно предприятие, или съответно Декларация за категория на голямо предприятие – в случаите когато кандидатът не покрива изискванията за микро, малко или средно предприятие, така както е посочено в т. 3.1.1. „Списък на документите за кандидатстване”, подточка 2 „Придружителни документи” от Насоките за кандидатстване.

При изчисляване на данните на кандидата – клъстера, се взема предвид дали предприятието е независимо, дали e предприятие партньор или е свързано предприятие. 

За ваше улеснение, обърнете внимание и на примерите дадени в указанията към Декларацията за обстоятелствата по чл. 3 и 4 от ЗМСП.

